[{"text_idx": "#000000", "text": "Virtuala kongreso malfermas novan pordon"}, {"text_idx": "#000003", "text": "Unu el miaj kunlaborantoj, eminenta esperantisto, ofte diras duons\u0302erce, ke okazis nur unu UK \u2013 la unua. C\u0302iuj postaj estis g\u0302iaj ripetoj. Estis iom da vero en tiu diraj\u0302o. Niaj UK-oj sekvas la saman modelon de jardekoj: estas ellaboritaj modelo, komunikmaniero kaj strukturo, kun multaj s\u0302atataj kaj atendataj programeroj."}, {"text_idx": "#000004", "text": "Alia flanko de tiu bone funkcianta stabilo estas, iumaniere, manko de novaj elementoj au\u0306 plibonigoj al la kongresa log\u0302istiko: ekzemple la eblo alig\u0302i al du kongresoj samtempe, pos\u0302telefona apo por sekvi la programon, por vidi la nunajn erojn, programpriskriboj por c\u0302iuj prelegoj, samtempaj elsendoj kaj filmado de c\u0302iuj gravaj programeroj, reklamado al pli larg\u0302a publiko, ekzemple en Duolingo, kaj tiel plu."}, {"text_idx": "#000005", "text": "Mi certas ke tiu certagrada kaptig\u0302o en la pasinteco radikas ne en manko de volo de la estraro au\u0306 la CO, sed en la tradicioj (kiuj ja donas tiujn stabilon kaj log\u0302istikan kadron, sed ankau\u0306 ja iusence haltigas evoluon), limigitaj teknikaj rimedoj (ekzemple la retejo de UEA mem, au\u0306 ec\u0302 la manko de kreditkartmas\u0302ino por la vendoj dum la Libroservo, la iom komplika strukturo de la kongresa mendo-procedo)."}, {"text_idx": "#000006", "text": "Granda parto de tio fontas, kompreneble, el la fakto, ke oni faras jam multon kun tre malgrandaj homaj fortoj, sen helpo de pagita teknika teamo, kiu povus helpi enkonduki teknikajn plibonigojn \u2013 ec\u0302 se tiuj plibonigoj povus potenciale s\u0302pari la tempon de laborantoj, altigi la partoprenantaron, ktp."}, {"text_idx": "#000007", "text": "Sed c\u0302i-jare la aferoj malsamas. Ni estis elpus\u0302itaj el niaj komfortzonoj, pretaj au\u0306 ne, kaj devigitaj repensi niajn modelojn. Mi vere g\u0302ojas ke UEA respondis al tiu defio per la okazigo de MondaFest' kaj la VK, kaj faris tion tute bone!"}, {"text_idx": "#000008", "text": "Jam en marto, kiam farig\u0302is pli kaj pli evidente, ke la kongreso en Montrealo povos ne okazi, pluraj amikoj demandis min, c\u0302u okazos virtuala Montreala UK. En la diskutoj kun la estraro de UEA, la LKK rekomendis la prokraston de la Montreala UK je du jaroj, sed ankau\u0306 apogis la ideon okazigi virtualan eventon. Ne kiel virtualan version de la Montreala kongreso \u2013 sed vere kiel apartan virtualan eventon, kun aliaj organizaj teamo kaj identeco. Ni sentis ke estas bezonata tia evento por plenigi la vakuon, kiun kreas la ne-okazigo de la fizika UK c\u0302i-jare."}, {"text_idx": "#000009", "text": "Kiam mi eksciis pri la formulo de tri-monata MondaFest', kadre de kiu okazos unusemajna intensa Virtuala Kongreso (VK), por doni la impreson vere partopreni en tutmonda kongreso, mi tuj pensis ke tiu formato estas perfekta, kaj g\u0302is nun tre kontentas. Unue, g\u0302i donas la okazon al diversaj organizoj kaj individuoj kunlabori kaj lerni el la spertoj de la aliaj (ekzemple mi mem komencis la unuan fojon kunlabori kun samideano de centr-amerika lando por organizi la Amerikan Tagon). Kaj due, g\u0302i ja proponas iusencan anstatau\u0306aj\u0302on por la reala UK, kiu ne okazas c\u0302i-jare."}, {"text_idx": "#000010", "text": "Tamen, ne miskomprenu min: mi ne pensas ke virtualaj kongresoj senvalorigos la verajn fizikajn kongresojn \u2013 mi pensas ke ili aldonos alian dimension kaj larg\u0302igos la eblon kontaktigi esperantistojn kaj inter si, kaj kun UEA, kaj plie ili povos valorigi la membrecon kaj instigi repensi kaj novigi la strukturojn de la UK-oj g\u0302enerale."}, {"text_idx": "#000011", "text": "Mi pensas ke la okazigo de tiuj eventoj estas des pli grava kaj strategia por UEA c\u0302ar vaka spaco neniam malplenas: se UEA ne transprenus okazigi tutmondan Virtualan Kongreson, certe tion farus iu alia \u2013 do, por UEA estas bone, ke g\u0302i la unua okupis tiun c\u0302i spacon."}, {"text_idx": "#000012", "text": "Do jen la Virtuala Kongreso mem. G\u0302i komencig\u0302is la 1-an de au\u0306gusto 2020 \u2013 en la sama tago, kiam devis malfermig\u0302i la UK en Montrealo (kvankam MondaFest' dau\u0306ras de 20-a de junio g\u0302is la 20-a de septembro). Same kiel la montreala UK, g\u0302i finig\u0302os la 8-an de au\u0306gusto 2020. La partopreno en VK estas senpaga por membroj de UEA alig\u0302intaj g\u0302is la 26-a de julio."}, {"text_idx": "#000013", "text": "La 31-an de julio okazis \u201dantau\u0306kongreso\u201d, kiu estis tute Kanada: la prezento de la 22 filmoj, per kiuj ni, montrealanoj, provizis la kongresan programon kadre de la Kanada Virtuala Kinejo, plus la prelego pri La Eta Princo (okaze de la 120-jarig\u0302o de la verkinto \u2013 la prelegon faris Francisko Lorrain, montrealano, kiu kunordigis la lastan Esperantlingvan eldonon)."}, {"text_idx": "#000014", "text": "La tuta kongreso okazas sur la platformo Retevent de E@I (la sama, kiun oni kreis por Polyglot Gathering rete, kaj poste uzis por IJK, SES kaj VEKI). La VK konsistas el tri specoj de programeroj: spektaj\u0302oj, vidbabilejoj (en la libera programo Jitsi) kaj klasc\u0302ambroj (en la programo Zoom). Spektaj\u0302oj estas la c\u0302efaj prelegoj, foje antau\u0306registritaj, foje samtempe elsendataj per la konferenca retejo Streamyard, kiun navigas la teamo de E@I \u2013 la teknika teamo de la projekto."}, {"text_idx": "#000015", "text": "Oni povas vidi la spektaj\u0302ojn au\u0306 lau\u0306 la horo de la programo, au\u0306 poste, por c\u0302iuj ensalutintaj partoprenantoj. Dum la spektaj\u0302oj oni povas voc\u0302doni por la plej bonaj demandoj, kaj tiuj estas respondataj de la prelegantoj. Unu tagon antau\u0306 la komenco de la VK, c\u0302iuj prelegontoj ricevis individuan sesion kun la teknikistoj de E@I por ricevi la trejnadon kaj teknike pretig\u0302i. Mi trovis la laboron de la teknika teamo vere modela!"}, {"text_idx": "#000016", "text": "Vidbabilejoj (en Jitsi) estas au\u0306 tute liberaj babilc\u0302ambroj, sen moderiganto, au\u0306 temaj babilejoj, kun moderigantoj, au\u0306 eroj de la Virtuala Movada Foiro: prezentoj de diversaj Esperanto-organizoj, fakaj asocioj, kaj tiel plu, tuj antau\u0306 au\u0306 tuj post la programaj horoj (la horoj de la c\u0302efaj programeroj estas 12.00-18.00 UTC). La kvanto de la liberaj vidbabilejoj iom malgrandig\u0302is ekde la komenco, c\u0302ar ofte tiuj estis malplenaj. Tiuj bone funkcias por doni aldonan tempon kun la prelegantoj post la prelego."}, {"text_idx": "#000017", "text": "La malfermo g\u0302enerale bone kaj g\u0302ustatempe funkciis. Estis multaj kanadaj kontribuoj. Oni legis la saluton de la urbestrino de Montrealo, fama kanada indig\u0302ena historiisto, George Sioui, parolis pri \u201dspirita Esperanto\u201d, la interkompreno inter diversaj indig\u0302enoj de Ameriko."}, {"text_idx": "#000018", "text": "Anstatau\u0306 landaj salutoj okazis kontinentaj salutoj, kaj la muzikan pau\u0306zon plenigis la fama kanada kantistino Joe\u0308lle Rabu, akompanate de s\u0302ia filo, Nico Rhodes (ambau\u0306 farus prezenton en la UK en Montrealo). Ili bonege prezentis kaj tute flue parolis. (Nico lernis Esperanton por partopreni la UK-n en Montrealo)."}, {"text_idx": "#000019", "text": "Kompreneble, salutis pluraj estraranoj de UEA, TEJO, ILEI, ktp. Kaj ec\u0302 okazis virtuala prezento de La Espero fare de la Internacia Esperanto-Koruso. Malsame de la malfermo de MondaFest', la malfermo de VK ne estis samtempe elsendata per YouTube au\u0306 Facebook, sed kelkaj eroj de g\u0302i kaj prelegoj ja aperas nun en la YouTube-kanalo de UEA (UEAviva)."}, {"text_idx": "#000020", "text": "La malfermon de la kongreso spektis c\u0302irkau\u0306 260-270 homoj. Mi pensis ke estos eble iom pli da homoj, konsiderante ke pli ol 1 800 homoj alig\u0302is \u2013 sed aliflanke mi ne scias, kiom da homoj spektas la programerojn poste. Inter la prelegoj, kiujn mi spektis, estis de 40 g\u0302is pli ol 150 samtempaj spektoj (au\u0306toraj duonhoroj malpli \u2013 same kiel en la c\u0302eestaj UK-oj)."}, {"text_idx": "#000021", "text": "En la temaj vidbabilejoj, kiujn mi c\u0302eestis g\u0302is nun, estis de 2 g\u0302is pli ol 50 homoj. Babiladoj kun Duncan Charters, Martin Scha\u0308ffer, Fernando Maia kaj la Montreala LKK estis inter plej popularaj el tiuj, kiujn mi vidis. En la babilejoj oni g\u0302enerale bone sekvis la etiketon \u2013 paroli nur kiam la mano estas levita kaj la parolvico estas donita."}, {"text_idx": "#000022", "text": "La VK pritraktas la saman temon, kiun oni traktus en Montrealo: la 75-jarig\u0302o de UN, kiun reg\u0302isoras eminenta esperantisto, Humphrey Tonkin. Oni planas specialan omag\u0302on al Hiros\u0302imo (cetere, g\u0302emelurbo de Montrealo). Tra la kongreso okazas pli-malpli la kutimaj programeroj: IKU (Internacia Kongresa Universitato), diversaj prelegoj (sufic\u0302e multaj de kanadanoj), kursoj, au\u0306toraj prezentoj, oratora konkurso, au\u0306kcio, virtualaj ekskursoj tra la mondo (tiuj ricevis multajn pozitivajn komentojn en la babilejoj), \u201cvirtuala kunmang\u0302ado\u201d (prezentoj de pladoj el diversaj landoj), komitatkunsido, koncertoj."}, {"text_idx": "#000023", "text": "Lau\u0306 miaj observoj, la homoj vere g\u0302uas la kongreson kaj plurfoje dankis la estraron de UEA pro g\u0302ia organizo. Tamen, kvankam mi trovas la platformon de VK tute tau\u0306ga \u2013 aparte se konsideri en kiom mallonga tempo g\u0302i estis kreita \u2013 estas, certe, kelkaj aferoj por plibonigi (bonvolu preni tion ne kiel kritikon, sed simple konsideraj\u0302on por la venontaj eldonoj)."}, {"text_idx": "#000024", "text": "Tio, kio vere mankas, lau\u0306 mi, estas persona mesag\u0302ilo inter la partoprenantoj, eblo s\u0302ati ies komenton au\u0306 respondi al g\u0302i, havi temajn mesag\u0302fadenojn au\u0306 marki iujn partoprenantojn en la mesag\u0302oj. Ankau\u0306 ne eblas redakti siajn proprajn afis\u0302ojn, se oni rimarkis eraron. La afis\u0302ado de programeroj povus esti iom plibonigita (ekzemple montri erojn ekde nun, au\u0306 lau\u0306 specifaj horoj, au\u0306 ne montri noktajn programerojn)."}, {"text_idx": "#000025", "text": "Estus bele ankau\u0306 povi krei \u201cMian programon\u201d (t.e., marki nur specifan tempon ne devante trairi c\u0302iujn 10+ pag\u0302ojn de la programeroj por unu tago). Estus ankau\u0306 bele havi statistikojn pri partoprenantoj au\u0306 afis\u0302i alig\u0302intojn lau\u0306lande."}, {"text_idx": "#000026", "text": "Pri la videaj partoj, mi trovis ke la lau\u0306teco foje estis ne sufic\u0302a, aparte se la registrado de la programeroj okazis ne c\u0302e la plena kapablo de la mikrofono. Iom g\u0302ena estas ke oni devas refres\u0302igi la retumilon por vidi la elsendon, se oni alvenis al la programero pli frue (la teknika teamo tamen c\u0302iam rememorigis tion al homoj en komentoj). Mi diru, ke la teknika teamo vere fulmrapide reagis al c\u0302iuj demandoj kaj \u201cpanikoj\u201d de la prelegantoj (okazis al mi)."}, {"text_idx": "#000027", "text": "G\u0302is nun, merkredon vespere Montreal-tempe, ne okazis ajnaj grandaj fus\u0302oj, atakoj au\u0306 miskondutoj en la Jitsi au\u0306 Zoom-c\u0302ambroj \u2013 kompreneble, kiel en c\u0302iu virtuala evento, foje okazis eraretoj (ekzemple malg\u0302usta sondosiero au\u0306 manko de subtekstoj) \u2013 sed c\u0302io tio estis tuj rimarkata kaj korektata de la teknikistoj au\u0306 gvidantoj de la programeroj."}, {"text_idx": "#000028", "text": "La sola afero, kiun mi trovis vere g\u0302ena, estas ke unufoje mi devis atendi iom longe por eniri en la klasc\u0302ambrojn de Zoom. Al unu amiko okazis, ke li entute ne estis enlasita, c\u0302ar li alvenis malfrue \u2013 do, estontece mi eble rekomendus havi kunmoderigantojn por c\u0302iuj klasc\u0302ambroj, kiuj postulas aprobon de partoprenantoj, tiel ke unu persono povu gvidi dum la alia povas prizorgi la enlason de partoprenantoj."}, {"text_idx": "#000029", "text": "Por resumi \u2013 mi pensas ke la iniciato de MondaFest' kaj la organizo de VK de UEA estis bonega kaj strategia iniciato, kaj mi aplau\u0306das la estraron, la teknikan teamon kaj c\u0302iujn kunlaborantojn, kiuj sukcesis kunmeti grandan sukcesan eventon ene de tiom mallonga tempo. Gratulojn \u2013 estis grandega laboro kaj eble ec\u0302 pli granda lernado!"}, {"text_idx": "#000030", "text": "Libera babilado kun la montreala LKK, kun proksimume 35 partoprenantoj."}, {"text_idx": "#000031", "text": "Certe virtualaj kongresoj neniam anstatau\u0306os la c\u0302eestajn kongresojn, sed mi pensas, ke la nunaj kongresoj ne plu povas ne havi ian virtualan elementon. Mi ankau\u0306 esperegas ke la virtualaj kongresoj estos ankau\u0306 maniero de UEA junig\u0302i teknologie, trovi novajn fortojn kaj novajn talentojn en Esperantujo, konektig\u0302i al la Duolingo-publiko: fonto de potencialaj novaj membroj, repensi kaj novigi la la kongresojn g\u0302enerale kaj iom post iom pensi pri la rolo de UEA, la estraro kaj la oficejo en la post-kovima, ec\u0302 pli konektita mondo."}, {"text_idx": "#000032", "text": "La apero \u2013 kaj uzado \u2013 de Retevent, produkto de E@I, do de Esperantujo, unue uzita ekster Esperantujo (Polyglot Gathering), povas helpi altigi la prestig\u0302on de niaj lingvo kaj komunumo, kaj valorigas la laboron de esperantistoj. Vers\u0302ajne g\u0302i jam helpis s\u0302ang\u0302i kiel multaj homoj rigardas UEA-n, kiu nun ne plu estas nur la plej malnova tradicia movada organizo, sed moderna organizo, kiu sukcesis rapide elturnig\u0302i kaj havigi novan valoron al siaj membroj dum krizo."}, {"text_idx": "#000033", "text": "C\u0302io c\u0302i ankau\u0306 montras, ke UEA ne estas sola. G\u0302i povas uzi la sufic\u0302e grandajn fortojn kaj spertojn de Esperantujo preter UEA mem. Esperantujo estas bunta kaj sperta kaj kapablas fari tion, kion oni antau\u0306e taksis neebla. Ne sufic\u0302as simple kritiki UEA-n au\u0306 aliajn organizojn. La atendoj por la estonteco estos altaj, sed helpante unu la aliajn, lernante unu de la alia kaj dividante la spertojn, nia agado sukcesos! C\u0302u la \u2013 eble al kelkaj supriza \u2013 travivado de nia lingvo dum 133 jaroj ne pruvas tion?"}, {"text_idx": "#000034", "text": "(kun danko al Nicolas Viau)"}, {"text_idx": "#000035", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000036", "text": "Nova PIV prezentita dum reta SAT-kongreso"}, {"text_idx": "#000037", "text": "UEA jam pagis 70 000 eu\u0306rojn por nova retejo"}, {"text_idx": "#000038", "text": "Koran DANKON kara J\u0302enja kaj Nicolas pro via ege interesa kaj bonega resumo de VK c\u0302io estas en g\u0302i! Gratulojn"}, {"text_idx": "#000039", "text": "Kiom da Esperantistoj partoprenis la VK ?\nPor mi estis plej interesa dialogo kun eminentuloj \u2013 kiam malplenighis la salonoj .\nKvarfoje kunvenis FA de ateistoj por praktiki \u2013 ekzorcismon"}, {"text_idx": "#000040", "text": "\"Kvarfoje kunvenis FA de ateistoj por praktiki \u2013 ekzorcismon\" ?"}, {"text_idx": "#000041", "text": "Antau\u0306jug\u0302oj travivas inter Esperantistoj eterne? Ekzorcismo estas praktiko de la katolika eklezio! Ateistoj ankau\u0306 neas la ekziston de diablo, kontraste al kristanoj."}, {"text_idx": "#000042", "text": "Karaj, Ankau ateistoj rajtas je antaujughoj . Shajne vi ne komprenis la metaforon \u2013 la ateistoj certe ekzorcis la dion . Mi invitas vin al aktiva partopreno de ATEO , en nova realo virtuale"}, {"text_idx": "#000046", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000047", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000048", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000050", "text": "Alig\u0302i al 400 aliaj abonantoj"}]